Diari Oficial de la Generalitat Valenciana


Sumari del DOGV 3958, del 13-03-2001 (2001/1980)

ACORD de 31 de gener de 2001, de la Comissió Territorial d'Urbanisme de València, relatiu a la modificació número 7 de les normes subsidiàries d'Albalat de la Ribera referida al canvi de qualificació de dues parcel·les de magatzems i serveis a residencial.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3958

Data del DOGV
:   13-03-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/1980


Data del document
:   31-01-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Albalat de la Ribera
    * pla d'urbanisme

ACORD de 31 de gener de 2001, de la Comissió Territorial d'Urbanisme de València, relatiu a la modificació número 7 de les normes subsidiàries d'Albalat de la Ribera referida al canvi de qualificació de dues parcel·les de magatzems i serveis a residencial. [2001/F1980]
  
Vist l'expedient remés per l'Ajuntament d'Albalat de la Ribera referit a la modificació número 7 de les normes subsidiàries, relativa al canvi de qualificació de dues parcel·les de magatzems i serveis a residencial, i de conformitat amb els següents:
  
Antecedents de fet
  
1. El projecte es va sotmetre a informació pública mitjançant un acord del Ple de l'ajuntament en la sessió del dia 27 de març de 2000. Després del pertinent període d'exposició pública, en el qual no s'hi van presentar al·legacions, es va aprovar provisionalment pel mateix òrgan amb data 29 de juny de 2000.
  
Amb data 5 de gener de 2001 té entrada la documentació d'esmena, que consisteix en informe de l'arquitecte municipal aprovat pel Ple de l'ajuntament en la sessió de 20 de desembre de 2000.
  
2. El projecte consta de memòria, pla d'informació i pla d'ordenació.
  
3. La modificació té per objecte el canvi de qualificació de dues illes de 4.568 metres quadrats i 4.610 metres quadrats respectivament, que passarien del seu actual ús que és el de magatzems i serveis al de residencial en edificació oberta-unifamiliars, per a habitatges unifamiliars, aïllades, apariades o adossades.
  
La modificació es justifica en el creixent esgotament del sòl residencial, sobretot el de residencial obert, per a la construcció d'habitatges unifamiliars, i s'argumenta l'única possibilitat de creixement cap a la part est del municipi, des del camí de la Dula fins al poliesportiu municipal, en el qual només hi ha una construcció industrial, i la resta del sòl urbà està en el seu estat primitiu agrícola i lliure d'edificació.
  
S'indica que l'entorn elegit és l'idoni per a l'expansió residencial de la població, ja que en la zona es troba el poliesportiu municipal i s'emplaçarà en un futur el centre d'ensenyament secundari, així com una zona verda de 3.300 metres quadrats.
  
Es justifica la compensació de l'increment d'aprofitament lucratiu previst en l'article 55.3 de la Llei Reguladora de l'Activitat Urbanística de la següent manera:
  
Amb l'ús de magatzems i serveis el rendiment és el corresponent a una edificabilitat d'1 m²/m² de parcel·la neta. Amb la nova qualificació passaria a tenir una edificabilitat de 2 m²/m².
  
L'augment de sòl residencial serà de 9.178 metres quadrats, que és la suma de 4.568 i 4.610 metres quadrats, i la superfície de sostre potencialment edificable serà de 18.356 metres quadrats.
  
Per a aquest nou sòl residencial s'indica que farà falta augmentar el sòl dotacional en 6.425 metres quadrats.
  
En el present cas s'afirma la innecessarietat del dit augment atés que la dita ampliació de sòl dotacional es va realitzar en l'anterior modificació de les normes subsidiàries del municipi, que va tindre lloc pel mes de març de 2000, i existeix en la dita modificació un sobrant de sòl dotacional de 15.300 metres quadrats, dels quals 11.890 metres quadrats corresponen a l'illa del futur centre d'ensenyament secundari. D'aquest sobrant de sòl dotacional s'absorbirien ara 6.452 metres quadrats. En aquest sentit és necessari destacar que en el planejament general vigent en el municipi s'aplica el coeficient reductor, tal com s'estableix en l'article 64 de la Llei Reguladora de l'Activitat Urbanística, per la qual cosa les cessions citades s'obtenen a càrrec del dit sòl i, a més, a major aprofitament objectiu més cessió.
  
4. Albalat de la Ribera disposa de normes subsidiàries de planejament, aprovades definitivament per la Comissió Territorial d'Urbanisme amb data 27 de juliol de 1992.
  
Fonaments de dret
  
Primer. La tramitació ha sigut correcta, de conformitat amb el que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en endavant, LRAU).
  
Segon. La documentació es considera completa, a l'efecte del compliment del que preceptua l'article 27 de la LRAU.
  
Tercer. Les determinacions contingudes en la modificació es consideren correctes des del punt de vista de les exigències de la política urbanística i territorial de la Generalitat, tal com s'arreplega en l'article 40 de la LRAU.
  
Quart. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens informatius sobre l'aprovació definitiva dels plans generals i les seues modificacions de municipis de menys de 50.000 habitants, de conformitat amb el que disposen els articles 55.1 i 39 de la LRAU, en relació amb els articles 9.1 i 10.a) del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat anteriorment, la Comissió Territorial d'Urbanisme, en sessió de 31 de gener de 2001, acorda:
  
Aprovar definitivament la modificació número 7 de les normes subsidiàries relatiu al canvi de qualificació de dues parcel·les de magatzems i serveis a residencial d'Albalat de la Ribera.
  
Contra el present acord, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de la present publicació.
  
Tot això sense perjuí que es puga exercitar qualsevol altre recurs que s'estime oportú.